ब्यास नदी का पानी गेट तोड़कर अंदर आया; राज्य के सभी हाइडल प्रोजेक्ट्स में बिजली उत्पादन बंद
राज्य बिजली बोर्ड की 126 मेगावाट क्षमता की लारजी बिजली परियोजना के पावर हाउस में पानी घुस गया है। इससे प्रोजेक्ट में काम करने वाले कर्मचारियों में हड़कंप मच गया है। लारजी प्रोजेक्ट में ब्लैक आउट हो गया है।
हिमाचल में ब्यास नदी में उफान के बाद 126 मेगावॉट क्षमता के लारजी बिजली परियोजना के पावर हाउस में पानी घुस गया है। इससे प्रोजेक्ट में काम करने वाले कर्मचारियों में हड़कंप मच गया है। लारजी प्रोजेक्ट में ब्लैक आउट हो गया है। सुरक्षा कारणों से प्रोजेक्ट में बिजली काट दी गई है।
सूचना के मुताबिक, ब्यास नदी में पानी के बहाव को रोकने के लिए लारजी के गेट पर एक से डेढ़ मीटर ऊंची बैरिकेडिंग की ग​​ई थी। मगर, बाढ़ का पानी इसे तोड़ते हुए पावर हाउस के अंदर घुस गया। इसके बाद प्रोजेक्ट में बिजली उत्पादन रोक दिया गया है।
चिंता इस बात को लेकर है कि बोर्ड प्रबंधन का लारजी में काम करने वाले अधिकारियों से फोन पर संपर्क भी नहीं हो पा रहा है। हालांकि एक वीडियो में सभी कर्मचारी पावर हाउस से कंट्रोल रूम की और भागते हुए नजर आ रहे है।
सिल्ट आने से प्रोजेक्ट की टरबाइन और दूसरी मशीनरी को भी नुकसान की सूचना है। प्रोजेक्ट के रोटर पार्ट में पानी घुसने से यहां दोबारा बिजली उत्पादन शुरू होने में देरी हो सकती है।
हिमाचल में सभी पावर हाउस ठप
लारजी के अलावा प्रदेश में दूसरे सभी छोटे-बड़े प्रोजेक्ट में बिजली उत्पादन ठप हो गया है। सभी नदी-नालों के उफान पर होने तथा गाद आने से उत्पादन रोक दिया गया है। इससे हिमाचल पड़ोसी राज्यों की बिजली पर निर्भर हो गया है।
हिमाचल में बारिश का कहर...5 की मौत:लाहौल स्पीति में 200 लोग फंसे, 6 NH समेत 800 सड़कें बंद; 2 दिन स्कूल बंद
हिमाचल प्रदेश में 35 घंटे से जारी मूसलाधार बारिश तबाही मचा रही है। नदी-नाले उफान पर है। लैंडस्लाइड व फ्लैश फ्लड की चपेट में आने से पांच लोगों की मौत, सात घायल और तीन लापता बताए जा रहे हैं। शिक्षा मंत्री रोहित ठाकुर ने बताया कि भारी बारिश को देखते हुए 10 और 11 जुलाई की सभी सरकारी व निजी स्कूलों में छुट्टियां कर दी हैं। (पूरी खबर पढ़ें)